C 152/166
MT
Il-Ġurnal Uffiċjali tal-Unjoni Ewropea
6.4.2022
Opinjoni tal-Kumitat Ekonomiku u Soċjali Ewropew dwar “Proposta għal Proposta għal Regolament tal-Parlament Ewropew u tal-Kunsill dwar miżuri kontra operaturi tat-trasport li jiffaċilitaw jew jinvolvu ruħhom fit-traffikar ta’ persuni jew fil-faċilitazzjoni tad-dħul klandestin ta’ migranti b’rabta mad-dħul illegali fit-territorju tal-Unjoni Ewropea” (COM(2021) 753 — 2021/387 COD) (2022/C 152/27)
Relatur Ġenerali: Cristian PÎRVULESCU
Konsultazzjoni
Parlament Ewropew, 13.12.2021 Kunsill, 16.12.2021
Bażi legali
Artikolu 304 tat-Trattat dwar il-Funzjonament tal-Unjoni Ewropea
Deċiżjoni tal-Assemblea Plenarja
9.12.2021
Sezzjoni kompetenti
Sezzjoni għar-Relazzjonijiet Esterni
Adottata fil-plenarja
9.12.2021
Sessjoni plenarja Nru
565
Riżultat tal-votazzjoni (favur/kontra/astensjonijiet)
159/15/09
1.
Konklużjonjiet u rakkomandazzjonijiet 1.1.
Il-Kumitat jilqa’ l-proposta u jqis li s-sanzjonijiet possibbli fuq l-operaturi tat-trasport huma azzjoni ġustifikata li għandha tittieħed mill-UE u mill-Istati Membri.
1.2.
Madankollu, jirrimarka li l-kriżi li wasslet għar-rispons leġiżlattiv – dik fil-fruntiera bejn il-Belarussja u l-UE – hija aktar kumplessa u għandha implikazzjonijiet ħafna usa’ li jeħtieġ li jiġu indirizzati lil hinn mill-istrumenti proposti.
1.3.
Il-Kumitat jinsab mħasseb ħafna dwar it-trajettorja awtoritarja tal-gvern Belarussu, u jikkundanna kwalunkwe att ta’ repressjoni u intimidazzjoni kontra ċ-ċittadini, il-midja, il-partiti politiċi, l-organizzazzjonijiet tas-soċjetà ċivili u l-imsieħba soċjali.
Huwa jikkundanna wkoll il-mod kif il-gvern Belarussu organizza t-trasferiment ta’ persuni minn pajjiżi terzi lejn it-territorju tiegħu stess bil-għan li jiġu sfurzati jaqsmu l-fruntieri tal-UE.
Dan huwa att inaċċettabbli ta’ kif jiġu sfruttati l-ħajjiet u l-aspirazzjonijiet ta’ persuni vulnerabbli u jiġu pperikolati s-saħħa u s-sikurezza tagħhom.
1.4.
Il-KESE jpoġġi fil-qalba tat-tħassib tiegħu r-rispett għad-dinjità tal-persuni kollha u għall-protezzjoni tad-drittijiet fundamentali tagħhom.
L-UE għandha tirrispondi l-ewwel billi terġa’ tagħti d-dinjità u d-drittijiet lil dawk affettwati.
1.5.
Għalhekk, il-KESE jappella għal tmiem immedjat tal-pushbacks mit-territorju tal-UE lejn pajjiż fejn is-sikurezza tan-nies hija fil-periklu.
Il-persuni kollha li jaqsmu l-fruntiera tal-UE jeħtieġ li jkunu jistgħu jagħmlu applikazzjoni għall-ażil, jekk ikunu jixtiequ.
1.6.
Il-KESE jħeġġeġ lill-gvern Belarussu biex jiżgura li n-nies preżenti fit-territorju tiegħu ma jiġux ittrattati ħażin, ikunu jistgħu jagħmlu applikazzjoni għall-ażil, u ma jintbagħtux lura lejn il-pajjiżi ta’ oriġini tagħhom jekk ħajjithom u s-sikurezza tagħhom jkunu f’periklu hemmhekk, f’konformità sħiħa mal-prinċipju ta’ non-refoulement.
1.7.
L-istituzzjonijiet tal-UE jeħtiġilhom jinvolvu ruħhom mal-Belarussja fuq bażi multilaterali, u jiżguraw li l-pajjiż josserva t-trattati internazzjonali li jirregolaw l-ażil u l-protezzjoni tad-drittijiet tal-bniedem.